**Ranko Marinović, Kiklop – materijali za esej**

TEMA: Kiklop je priča o strahu, odnosno priča o intelektualcu koji se boji predstojećega rata i čiji je jedini cilj preživjeti. To je egzistencijalni roman: u njemu se uz temeljne egzistencijalne teme

život i smrt uvodi treća egzistencijalna tema: strah.

Glavni lik Melkior Tresić novinar je gradske rubrike za koju piše kazališne i filmske kritike: on je

intelektualac koji iznimno dobro poznaje povijest, filozofiju i umjetnost, a često pojave iz svojega

okruženja povezuje s opisom tih pojava u književnim djelima.

VRIJEME RADNJE: radnja romana započinje u jesen 1940., a završava u proljeće 1941. Određena je konkretnim povijesnim događajima: bombardiranjem Londona i početkom Drugoga svjetskog

rata u Zagrebu.

MJESTO RADNJE

 Središnje je mjesto Melkiorovih lutanja središte Zagreba: gradski trg, prolazi, kavane (Dajdam,

Corso, Kazališna kavana). Ponekad se Melkior u svojim lutanjima vozi tramvajem do Maksimira, a

zagrebačka je periferija (Trešnjevka) dio grada u kojem stanuje Maestro.

 Melkior stanuje prekoputa vojarne: njegova je soba na trećem katu, a preko ulice gleda u dvorište vojarne 35. puka. U blizini se nalazi gostionica Ugodni kutić u koju često zalazi.

 Radnja se u središnjem dijelu romana samo privremeno seli u mjesto u kojem se nalazi

mobilizirani Melkior, a nakon te epizode ponovno se vraća u Zagreb.

Kompozicija romana

Roman Kiklop podijeljen je na trinaest nenaslovljenih poglavlja. Radnja se zbiva u predratnom

Zagrebu, a glavni je lik mladi intelektualac Melkior koji se boji poziva za mobilizaciju pa izgladnjuje svoje tijelo kako bi ga proglasili nesposobnim za vojsku. U prvom je planu realistička fabula. Sadržajno se roman može podijeliti na tri dijela.

 U prvom se dijelu romana prati Melkiorovo besciljno lutanje po gradu u kojem susreće neke

ljude iz djetinjstva (vjeroučitelj don Kuzma), prijatelje i poznanike te povremeno sudjeluje u

uličnim scenama koje su odraz predratnoga straha i psihoze. Melkior povremeno boravi u

boemskom društvu Dajdama (Maestro, Ugo, don Fernando), a uz tu je kavanu vezana i njegova

opsesija lijepom Vivijanom koja se pojavljuje u društvu glumca Fredija. Vivijana se kasnije

pojavljuje u društvu kiromanta Atme, njegova susjeda. Svoje erotske fantazije Melkior veže

i uz ljubavnicu Enku, kojoj povremeno odlazi. Njegov dan upotpunjuju odlasci u redakciju i

povremeni boravak u gostionici Ugodni kutić koju vodi uvijek ljubazni Kurt. Prvi se dio romana,

iako neoznačen, zatvara pozivom za mobilizaciju.

 U drugom se dijelu romana Melkior nalazi u vojnoj jedinici, ali zbog svojega psihofizičkoga

stanja ubrzo dospijeva najprije u bolnicu, a potom ga proglašavaju nesposobnim za vojsku i

on se vraća kući.

 Njegovim povratkom započinje treći, završni dio romana, u kojem se „odmotane niti“

razrješuju: Maestro završava život bizarnim samoubojstvom, a za svjedoka je odabrao upravo

Melkiora. Počinje rat, a Melkior se nakon pokušaja prijave u vojsku nalazi u stanju potpune

rastrojenosti i dok Nijemci bombardiraju grad, on puzeći odlazu u Zoopolis.

Paralelna je priča (drugi plan) odraz događaja u Melkiorovoj stvarnosti i ona se u trenutku kada

Melkior biva proglašen nesposobnim za vojsku gubi, ali se motiv kanibala / kiklopa / Polifema javlja ponovno na kraju romana. Tako sretni završetak drame Kanibali djeluje kao još jedna groteska.

FABULA je u Kiklopu organizirana u dva plana:

 u prvom je planu (realistička) fabula o predratnoj zagrebačkoj stvarnosti ispričana uglavnom kroz prizmu Melkiorove svijesti

 u drugom je planu paralelna (groteskna) fabula o brodolomcima s broda Menelaj koju Melkior

zamišlja u svojoj svijesti kao dramu Kanibali što ju namjerava napisati.

Budući da su te dvije fabule povezane Melkiorovom sviješću, one se u njoj povremeno isprepleću

pa Melkior, primjerice, komentira kako se događaji iz stvarnosti odražavaju na sadržaje njegove

zamišljene drame o brodolomcima.

MELKIOROVA SVIJEST (SREDIŠTE ROMANA)

Iako ima neka obilježja realističkoga romana – određeno mjesto i vrijeme radnje, fabulu – Kiklop

nije pisan realističkim stilom: u njegovu je središtu svijest lika, i to svijest intelektualca koja je

pritom autoironična i koja propituje odnos čovjeka i svijeta.

U Melkiorovoj se svijesti izmjenjuju opažanja vanjskoga svijeta uz koja on asocijativno povezuje

pojmove i pojave o kojima kao intelektualac promišlja. Stoga je roman pun Melkiorovih asocijacija,

komentara, osvrta u kojima se parodira i ironizira povijest čovječanstva. U tom se kontekstu

pojavljuju i intertekstualne aluzije i citati kojima se tradicija (npr. Hamlet) ironizira i podvrgava

kritičkom vrednovanju.

KOMPOZICIJA je romana fragmentarna, a dijelove romana u cjelinu ujedinjuje Melkiorova svijest.

Zbog takve kompozicije dijelovi se Kiklopa mogu izdvojiti kao samostalne cjeline, odnosno kao male dramske forme (npr. Ugo i Maestro kao lakrdijaši).

Fragmentarnost je najčešće rezultat asocijativnosti. Tako, primjerice, pojava don Kuzme (njegove

uši) priziva epizodu iz djetinjstva zbog koje je Melkior prekinuo svoje školovanje. Nešto kasnije

izgovorena rečenica (zvučna asocijacija) *Ne gine se danas od tramvaja, moj gospodine! -* koju dobacuje slučajni prolaznik otvara ratnu temu i Melkiorovo sjećanje na uličnu scenu s Cvikerom koja se zbila nekoliko dana ranije, kada je Melkior dopustio da ga Cviker prevari.

PRIPOVJEDAČ

U Kiklopu se priča iz perspektive sveznajućega pripovjedača (treće lice), ali on donekle odstupa od

onoga što se u teoriji književnosti podrazumijeva pod tim pojmom. Naime, pripovjedač je u Kiklopu autoritet, on zna sve o likovima i poznaje njihov unutrašnji svijet, ali u romanu se s pripovjedačevim glasom miješa još jedan glas – Melkiorova svijest.

Dakle, u romanu se zapravo izmjenjuju dva dominantna glasa, pri čemu dominira Melkiorova svijest kao kut promatranja. Pritom se u Kiklopu najčešće javlja slobodni neupravni govor: to je kombinacija dvaju glasova (pripovjedač, Melkior) kojima se s jedne strane predstavlja tijek Melkiorove svijesti (indirektni unutrašnji monolog), a s druge se strane vidi stav autora prema liku (empatija, ironija).

Pripovjedačev glas vrlo se često pretapa u glas (unutrašnji monolog) lika, a pritom se to vizualno ne

označuje navodnicima: – Što bih se ja vas bojao? – a ipak Melkioru promili neka ledena guja po leđima, zašto me tražio večeras?

U takvu se tipu naracije pripovjedač /lik / Melkior (ponekad) obraća sebi samom, odnosno kao alter

ego verbalizira vlastite postupke kada se oni odvijaju pred čitateljem.

Melkior Tresić radi kao novinar u jednoj redakciji. Porijeklom je s mora, što je vidljivo iz sjećanja

na don Kuzmu. Diplomirao je filozofiju. Zahvaljujući svojem obrazovanju, dobro poznaje povijest

kulture. Vrlo je mnogo čitao, što se vidi u intertekstualnim asocijacijama u kojima dominiraju

Shakespeare, Dante, Dostojevski, Molière. Ne voli sentimentalnu, plačljivu, banalnu literaturu poput one kakvu piše Kumičić. Ponekad piše stihove, ali oni imaju uporabnu vrijednost, tj. povremeno ih posuđuje Ugu koji njima zavodi djevojke.

U njemu su sve emocije prenaglašene, a dominantna je emocija strah. Sklon je samopromatranju:

svijest mu je stalno aktivna, opaža stvarnost i povezuje ju asocijativno sa svojim duhovnim svijetom.

Muči ga misao, odnosno poriv za mišljenjem. Melkior je sav u introspekciji: boji se poziva za

mobilizaciju (čovjetina), opsjednut je mislima o ženama (Enka, Vivijana), ali ih ne razumije pa su sve žene u njegovoj svijesti svedene na tjelesno.

Obilježje je njegova karaktera pasivnost: primjerice, iako zna da njime manipuliraju, dopušta da

bude prevaren, što je vidljivo u epizodi s Cvikerom.

On je antijunak: nesiguran je, zavidi ostalima na njihovoj hrabrosti. Iako se ne usuđuje ništa

poduzeti, strah od rata ponekad ga tjera na očajničke poteze, a jedan je od njih simuliranje ludila

(ironična paralela s Hamletom).

Društvo u Dajdamu: Ugo, Maestro, don Fernando

Svaki od ovih likova ima svoju središnju epizodu: za Uga je to grandiozni spektakl u Ugodnom kutiću, za Maestra ispovijest prije samoubojstva i sâmo bizarno samoubojstvo, a za don Fernanda razgovor s Melkiorom o teoriji preventivne dehumanizacije.

**Likovi po društvenim skupinama**

VOJNA SREDINA

vojarna

• narednik Čičak

• Krele (prijatelj)

bolnica

• liječnik (dobri major)

• sestra Acika

• Tuberkulozni odjel:

Tartuffe, Hermafrodit

• Nervni odjel: Melankolik

ZAGREBAČKA SREDINA

kavana Dajdam (boemski svijet)

• Maestro • Ugo Parampion (student) • don Fernando (novinar i pisac)

• Fredi (glumac) • Vivijana

zgrada u kojoj Melkior stanuje

• Atma

kavana Ugodni kutić

• Kurt, Else

**Dva Melkiorova JA (duh i tijelo)**

Dva se **ja** pojavljuju u Melkioru kada je riječ o odnosu duha i tijela, odnosno kada se tijelo postavlja

kao gladna životinja, a duh je odlučio uskratiti mu hranu kako bi preživio, što životinja ne shvaća: Obrati se tijelu: A-a, ne dam ti. Nećeš jesti, upamti to, dok razlog traje. Strpi se i... raspadni se, rasplini se, rasplini se u rosu.

Sinoć sam ti dao kobasicu kod Kurta, zar ne? (...) A Epikur, kažeš? - pa on nije mislio samo na jelo! A ono „drugo”, to dobivaš, po zasluzi. Budi stoik. Odricanje, moj sinko, znači pravu veličinu. Don Kuzma bješe orijaš, a sad, a sad?... plače tako tijelo-Melkior. A sad na vagu s tobom, vraže proždrljivi! Ubit ćeš ti mene, vidim ja! - odgovori um-Melkior i odvede odlučno svoju životinju invalidu na vagu.

Podsjetnik za esej

Temeljna je Ugova osobina činjenje acte gratuita, odnosno bezrazložna čina. Unatoč

svojoj inteligenciji, on se ne opterećuje razmišljanjem o smislu življenja i igrama koje povijest

igra s čovjekom – Ugo je čovjek trenutka, sveden na boemski život u kojem je intelektualna

svijest izgubila svrhu djelovanja i postala sama sebi svrhom. Stoga su Ugove dramske scene, bez

obzira na to jesu li izvedene na ulici ili u Dajdamu, samo slike duhovita čovjeka koji se svojim

intelektualnim sposobnostima služi da bi odigrao ulogu lakrdijaša.

Maestro je cinik. On je protivnik ideje napretka: Da, kažite: Progres! Neka izvoli samo Progres,

neka prođe. Ja ostajem! Neka juri, neka leti! Ja, biped obični, hodam na svoje dvije noge, zadovoljan što osjećam zemlju pod nogama, sretan što je gazim, gazim, gazim! – i uzeo da lupa nogama po podu, bijesno, čak i s mržnjom – tu staru prokletu drolju što me rodila zato da bi me opet progutala!

Teorija preventivne dehumanizacije ili ukidanje tragedije skepsom

Don Fernando je pisac, naizgled tih čovjek i suprotnost je Ugu i Maestru. Međutim, on je vrlo

opasan čovjek koji se skriva iza maske čovjeka s osmijehom, a zbog osjećaja straha i ugroženosti

uzrokovana predstojećim ratom, zabrinut za vlastitu egzistenciju, osmislio je teoriju o preventivnoj

dehumanizaciji, odnosno o ukidanju tragedije skepsom.

On smatra da se u kazalištu gledatelje zapravo sili da na nekoliko sati budu naivni, a njegova je

teza da onaj tko je važan (privremeno) ne smije biti dobar.

Don Fernandova je teorija parodija Raskoljnikovljeve teorije o podjeli ljudi: za razliku od

Raskoljnikova, don Fernando ih dijeli na odabrane (poput njega) i one obilježene, koje je priroda

predodredila za zločince. Kasnije i djeluje: traži izvršitelje za svoju teoriju, a jedan je od njih i Maestro.

Motiv kiklopa: naslov i lik Atme

Kiklop kao naslov romana imenuje njegovu ključnu temu: strah. S jedne strane, to je strah od

smrti (rat), a s druge strane, to je iracionalni strah od svega što čovjeka ugrožava.

U intervjuu *Patnja je više od istine* Marinković je objasnio otkud naslov romana i koji mu je smisao: Dolazi On, Polifem, jednooki gad. Rat. Rat je nešto mnogo strašnije nego svi njegovi simboli. Rat se hoće prikazati kao valjanje tenkova, brundanje aviona, prasak bombi i slične pirotehnike. Ja sam sve to želio simbolizirati u jednom kukcu. Melkior vidi u travi (u koju je legao) strašnog kukca koji plazi prema njegovome oku.

Neman golema, ispunila vidno polje jednoga oka (na drugo je zažmirio). To je ono strašno. Ne tenk,

nego ta mala strahota koja raste do strahovitih dimenzija – do polifemske ljudožderske monstruoznosti.

Znači, trebalo bi nekako prevariti tog Polifema. Ali varke nema. Ne preostaje nego pobjeći među zvijeri i urlati s njima...

Motiv kiklopa, povezan s Melkiorovim strahom, veže se i uz lik Atme: ATMINA dva čudno zbližena oka još su se više približila i gotovo stopila u jedno malo i strašno, prijeteći škiljavo oko nasred čela.

Polifem-kiklop jednook... pomisli Melkior; vidio je pred sobom, u časovitom zamagljenju svijesti,

simbolično nakazno priviđenje i protrlja oči da bi došao k sebi.

**Pojmovi i simboli**

kiklop – u grčkoj mitologiji čudovišni je gorostas s jednim okom nasred čela; u romanu

označuje rat

 Polifem je ime kiklopa kanibala koji se pojavljuje u Homerovoj Odiseji: on je stavio veliki

kamen na ulaz u spilju i tako u njoj zatočio Odiseja i njegove prijatelje. Potom je u dva dana

pojeo šestoricu Odisejevih mornara.

 Zoopolis – možemo ga shvatiti kao svijet životinja (zagrebački Maksimir, odnosno zoološki vrt),

ali i kao svijet u određenom povijesnom trenutku (ratu), tj. svijet u kojem se ljudi ponašaju neljudski, svedeni na razinu životinja (rat dehumanizira čovjeka)